Det er ikke kun det offentlige, som har problemer med stigende priser på byggemateriale. I det private giver prisernes himmelflugt også daglige udfordringer. Den øgede efterspørgsel gør det svært at lave tilbud til kunderne, fordi materialerne kan være svære at skaffe, og prisen holder kun i kort tid. - Det er alt fra søm, stål, træ og trælim. Alt er steget i pris, siger tømrer Daniel Jørgensen. Kører langt for en god pris På Daniel Jørgensens arbejdsplads, Torp Byg A/S, kæmper man med både leveringstider og priser. - Vi bruger længere tid på at regne tilbud, og vi bruger længere tid på at håndtere materialer, siger Anders Bagge, der er afdelingsleder i Torp Byg A/S. På grund af den nuværende situation kan byggefirmaet ikke længere lave lange aftaler med tømmerhandlerne, og det giver usikkerhed. - Førhen kunne vi låse priserne fast. Der havde vi en prisaftale, der var gældende et år, men det kan vi ikke lave med tømmerhandlen længere, siger Anders Bagge. Nogen gange er byggefirmaet nødt til at køre helt til Sønderjylland for at støve materialer op. - Det er ikke lige så nemt, som det var i gamle dage, siger Daniel Jørgensen, tømrer hos Torp Byg. Krigen har gjort det værre Prisstigningerne startede allerede sidste år, og det fik mange byggefirmaer til at købe hjem til lager. Krigen i Ukraine har ikke hjulpet på de stigende priser. - Det gør, at vi bruger længere tid på tilbudsarbejde, end vi gjorde tidligere, og vi har større risiko, end vi havde tidligere, siger Anders Bagge. TV2 Nord har i dag talt med flere større nordjyske typehusfirmaer. De fortæller samstemmende om stigende priser, men kunderne er der endnu, og firmaerne kan stadig skaffe materialer. Hos Torp Byg håber man på, at man snart kommer tilbage til normale tilstande. -  Jeg håber, at det aftager i løbet af 2022, og det finder et leje, hvor vi ikke hele tiden oplever prisstigninger for hver måned og hvert kvartal, siger Anders Bagge.

Referat:
Hos Torp Byg A/S mærker man i øjeblikket en del til de lange ventetider og høje priser på materialer.